Ինժեներա-երկրաբանական հանույթ

Ինժեներա-երկրաբանական հանույթ, տարածքի ինժեներաերկրաբանական պայմանների ուսումնասիրությունը նրա սահմաններում տարբեր ինժեներական կառույցներ կամ միջոցառումներ իրականացնելու համար։ Հանույթի արդյունքները արտահայտվում են ինժեներաերկրաբանական քարտեզների միջոցով։ Նրա մասշտաբը որոշվում է տվյալ շրջանի երկրաբանական կառուցվածքի բարդության և ուսումնասիրվածության աստիճանով, հետազոտությունների խնդիրներով և նախագծման փուլով։ Ինժեներական հանույթ լինում է՝ փոքր 1։500000 և ավելի փոքր, միջին 1։200 000-1։25000 և մեծ մասշտաբի 1։10000 և ավելի մեծ։ Շինարարության մեջ օգտագործում են ընդհանուր ամփոփիչ 1։200000 և ավելի փոքր, հատուկ ամփոփիչ 1։100000-1։25000, սխեմատիկ 1։10000-1։5000 և մանրակրկիտ 1։2000-1։1000 ինժեներա-երկրաբանական քարտեզներ։ Ինժեներա-երկրաբանական հանույթիի ժամանակ մանրամասն հետազոտվում են երկրաբանական ֆորմացիաները, ապարների և շերտերի կազմությունը, հասակը, ծագումը, հզորությունը, փոփոխությունները տարածության մեջ, հողմահարվածության աստիճանն ու բնույթը։ Հանույթի կարևորագույն մասն են կազմում հիդրոերկրաբանական պայմանների՝ ապարների ջրակալման աստիճանի, ստորերկրյա ջրերի տեղադրման խորության, ճնշման, քիմիական կազմի, բետոնի և մետաղական կոնստրուկցիաների նկատմամբ ագրեսիվության ուսումնասիրությունները։ ՀՀ-ում այն հիմնականում կատարվում է տարբեր կառույցների նախագծերի և բնակավայրերի գլխավոր հատակագծերի հիմնավորման նպատակով։

Երկրաբանություն